
Biohidrogéntermelés anaerob mikrobakonzorciummal: konvencionális előkezelési módszerek és a környezeti paraméterek szerepe a folyamat hatékonyságában

Munkánk során a mezofil biogáz fermentorból származó iszapon végeztünk különböző vizsgálatokat a célból, hogy meghatározzuk a különböző iszap előkezelési módszerek és a fermentációt befolyásoló paraméterek hatását a biohidrogén termelés fokozása érdekében.
Először is az iszap „öregedését”, mint előkondícionáló stratégiát tanulmányoztuk, melynek eredményeként kiderült, hogy az képes javítani a mikroflóra hidrogéntermelő képességét.
Az így előkondícionált iszapon végeztük el a különböző előkezelési módszerek (pl. hő-sokk, bázikus kezelés, kémiai kezelés, levegőztetés) hatékonyságának felfedésére szolgáló kísérleteket. Elsősorban a hővel történő előkezelés, majd a bázikus kezelés eredményeként kaptuk a legmagasabb hidrogén kihozatali értékeket.
További vizsgálataink alatt hővel előkezelt mikrobakonzorciumot használtunk fel, s különböző kezdeti pH és gáz-folyadéktérfogat (g/f) arányokat alkalmaztunk. Az eredmények tükrében mindkét változó szignifikánsnak tekinthető, melyek nem csak a hidrogéntermelő baktériumok termelékenységét, hanem a fejlődő H2 parciális nyomását is egyaránt befolyásolják. Következésképp elmondható, hogy magasabb bioH2 kihozatalt sikerült elérnünk magasabb gáz-folyadék arányok és alacsonyabb H2 parciális nyomásviszonyok mellett.



